CELEX: 32019D1592
Language: et
Date: 2019-09-24 00:00:00
Title: Nõukogu rakendusotsus (EL) 2019/1592, 24. september 2019, millega antakse Portugalile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

27.9.2019   
               
               
                  ET
               
               
                  Euroopa Liidu Teataja
               
               
                  L 248/67
               
            
         NÕUKOGU RAKENDUSOTSUS (EL) 2019/1592,
         24. september 2019,
         millega antakse Portugalile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, (1) mis käsitleb ühist käibemaksusüsteemi, eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Komisjonis 2. juulil 2018 registreeritud kirjaga taotles Portugal luba kehtestada erand direktiivi 2006/112/EÜ artiklist 193 korgi, puidu, piiniakäbide ja koorimata piiniapähklite tarnete puhul, kui isik, kellele need kaubad tarnitakse, on maksukohustuslane, kelle registrijärgne asukoht, püsiv tegevuskoht või elukoht on Portugalis, ja ta teostab tehinguid, mille puhul on õigus sisendkäibemaks täielikult või osaliselt maha arvata. Kirjadega, mis registreeriti komisjonis 27. novembril 2018 ja 19. märtsil 2019, esitas Portugal komisjonile lisateavet.
                  
               
                     (2)
                  
                  
                     Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 27. märtsi 2019. aasta kirjaga teisi liikmesriike Portugali taotlusest. Komisjon teatas 28. märtsi 2019. aasta kirjaga Portugalile, et tal on taotluse hindamiseks kogu vajalik teave.
                  
               
                     (3)
                  
                  
                     Portugali väitel on maksupettused ja maksudest kõrvalehoidmised metsandussektoris väga suured. Selle põhjuseks on asjaolu, et kõnealuses sektoris domineerivad paljud väiketootjad ja saagikoristajad, kes müüvad toorainet töötlevale tööstusele sellelt käibemaksu deklareerimata ja maksmata. Turu ja sellega seotud ettevõtjate olemus on tekitanud käibemaksupettusi, mida Portugali maksuasutustel on olnud raske lahendada, vaatamata tugevdatud kontrollile ja juba võetud meetmetele. Selliste maksudest kõrvalehoidmise vastu võitlemiseks sooviks Portugal kehtestada pöördmaksustamismehhanismi korgi, puidu, piiniakäbide ja koorimata piiniapähklite tarnete suhtes. See paneks kohustuse maksta käibemaksu väikesele arvule kergesti tuvastatavatele töötlemisettevõtetele. Portugali arvates kõrvaldaks meede sedalaadi käibemaksupettuse ja hoiaks ära sellest tuleneva käibemaksutulu vähenemise.
                  
               
                     (4)
                  
                  
                     Seepärast tuleks Portugalile anda luba kehtestada erimeede kuni 31. detsembrini 2022.
                  
               
                     (5)
                  
                  
                     Üldiselt lubatakse erandeid kehtestada piiratud tähtajaks, et oleks võimalik hinnata erimeetmete asjakohasust ja tõhusust. Erandid annavad liikmesriikidele aega võtta muid tavapäraseid meetmeid, et lahendada konkreetne probleem enne erimeetme kehtivuse lõppemist, mis muudaks erandi pikendamise seega ülearuseks. Erand, millega lubatakse kasutada pöördmaksustamist, antakse üksnes erandkorras konkreetses valdkonnas, kus esineb pettusi, ning see on viimane abinõu. Kuni erimeetme kehtivuse lõppemiseni peaks Portugal rakendama muid tavapäraseid meetmeid, et võidelda käibemaksupettuse vastu korgi, puidu, piiniakäbide ja koorimata piiniapähklite sektoris, mistõttu ei oleks nende tarnete puhul enam vaja teha erandeid direktiivi 2006/112/EÜ artiklist 193.
                  
               
                     (6)
                  
                  
                     Erimeede ei mõjuta negatiivselt käibemaksust tulenevaid liidu omavahendeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 193 lubatakse Portugalil määrata käibemaksu maksmise eest vastutavaks isik, kellele korgi, puidu, piiniakäbide ja koorimata piiniapähklite tarned tehakse, kui kõnealune isik on maksukohustuslane, kelle registrijärgne asukoht, püsiv tegevuskoht või elukoht on Portugalis, ja ta teostab tehinguid, mille puhul on õigus sisendkäibemaks täielikult või osaliselt maha arvata.
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2020 ja selle kehtivusaeg lõpeb 31. detsembril 2022.
         
         
            Artikkel 3
            Käesolev otsus on adresseeritud Portugali Vabariigile.
         
         
            Brüssel, 24. september 2019
            
               
                  Nõukogu nimel
               
               
                  eesistuja
               
               K. KULMUNI
            
         
         
            (1)  ELT L 347, 11.12.2006, lk 1.